Številka: 3314-4/2011/102

Datum: 10.02.2020

# Zadeva: Zapisnik 41. seje sveta za promocijo kmetijskih in živilskih proizvodov

Datum seje: 06. 02. 2020 od 14:00 do 16:00

Kraj sestanka: Ministrstvo za kmetijstvo, gozdarstvo in prehrano, soba 533, Dunajska 22, Ljubljana

Prisotni člani sveta: mag. Anita Jakuš, dr. Bojan Pahor, Ana Le Marechal, Anton Jagodic, Danilo Potokar, Anka Lipušček Miklavič, Petra Skok

Upravičeno odsotni: dr. Tatjana Zagorc

Prisotni ostali MKGP: državni sekretar dr. Jože Podgoršek, Vlasta Grašek, Adrijana Bezeljak,

Tanja Gorišek, mag. Štefi Videčnik, Marjan Cukrov, Tomaž Džuban, Jožica Župec, Andrej Potočnik

Ostali prisotni: Barbara Rupnik, SO za mleko

Dnevni red:

1. Sprejem dnevnega reda 41. seje sveta in pregled sklepov 40. seje
2. Splošna promocija EKO in IK
3. Promocija sektorja sadja
4. Stanje v sektorju mleka in mesa
	1. sektorska promocija po ZPKŽP
	2. specifikacija za drobnico
	3. povračilo stroškov certificiranja
5. Razno

AD1 Sprejem dnevnega reda 41. seje sveta in pregled sklepov 40. seje

Svet je pregledal in potrdil zapisnik 40. seje in pregledal izpolnjevanje sklepov. Vsi sklepi so bili realizirani. Svet je potrdil predlagan dnevni red.

AD2 Splošna promocija EKO in IK

Svet se je seznanil z načrti MKGP o izvedbi kampanje za EKO in IK. Po besedah ge. Bezeljak se izvedba prvega vala kampanje načrtuje od aprila do konca maja 2020. Povedala je, da trenutno poteka razpis za medijski zakup v vrednosti 170.281,89 EUR + DDV. Zakup za EKO se bo izvedel na TV, spletu, tisku in radiu, za IK pa zaradi zapleta z avtorskimi pravicami v TV spotu samo na spletu.

Usklajevanje vsebin za EKO kampanjo je v teku, hkrati pa bo izvedeno tudi spremljanje in meritve rezultatov kampanje za EKO

Dr. Pahor je razložil, da je v teku tudi snemanje obložene mize za kampanje in close-up snemanje živil.

Ob začetku kampanje MKGP načrtuje izvedbo novinarske konference.

G. Jagodic je opozoril, da v skupini za preverjanje vsebin za EKO kampanjo moral biti tudi predstavnik KGZS, ki v svojem članstvu zajema vse ekološke kmete. V odgovor je ga. Le Marechal razložila, da je člane v ožjo skupino za pripravo enoletnega programa promocije za EKO imenovala delovna skupina za ekološko kmetovanje, med katerimi je tudi KGZS.

Svet sprejme sklep, da MKGP pregleda sestavo ožje delovne skupine za EKO, ki sodeluje pri vsebinah za kampanjo in pozove KGZS, da dopolni sestavo skupine s svojim članom, ki pa mora biti odziven.

Svet sprejme sklep, da se je seznanil s potekom splošne promocije EKO in IK.

AD3 Promocija sektorja sadja

Ga. Župec je predstavila stanje glede pobiranja prispevka za promocijo v sektorju sadja. MKGP redno obvešča zavezance - predelovalce, med katerimi je veliko registriranih za dopolnilno dejavnost. Poročala je o višini zbranih sredstev. Do 03.02.2020 je bilo od predelanega sadja v letu 2019 zbranih 8.995,05 EUR za 80 predelovalnih obratov.

G. Jagodic se je zavezal, da bo KGZS ponovno pozvala deležnike k rednemu plačilu prispevka.

Ga. Le Marechal je povedala, da trenutno poteka usklajevanje javnega razpisa za izbor izvajalca promocijske kampanje, katerega objavo MKGP načrtuje v začetku marca. Izvajanje promocije MKGP načrtuje za: Pomlad-poletje 2020, Jesen 2020, Pomlad-poletje 2021, Jesen 2021. Razpoložljiva sredstva za leti 2020 do 2021 so cca. 850.000,00 €, od tega iz proračuna RS 608.000€.

Svet se je seznanil z mnenjem sektorskega odbora za sadje, da se počaka na učinke te kampanje glede nadaljevanja promocije v naslednjem 3-letnem obdobju 2021 do 2023. Člani sveta so se strinjali, da bi bilo zelo smiselno kampanjo sadja nadaljevati brez prekinitve v naslednjem programskem obdobju 2021 do 2023, zato so predlagali, da sektorski odbor za sadje ponovno premisli glede nadaljevanja promocije. V ta namen svet predlaga, da se sektorski odbor za sadje sestane s predstavniki sektorskih odborov za mleko in meso z namenom izmenjave dosedanjih izkušenj glede učinkovitosti kampanj za mleko in meso.

Državni sekretar dr. Podgoršek je predlagal, da se promocija sadja izvede čim prej spomladi, da se ujame prvi val sezone zorenja sadja.

Člani sveta so sprejeli sklepa:

Svet se je seznanil s stanjem na področju promocije v sektorju sadja in odločitvijo sektorja sadja, da se o nadaljevanju promocije odloči šele po zaključku tega programa promocije.

Svet poziva sektorski odbor za sadje k ponovnemu razmisleku in odločitvi o nadaljevanju promocije tudi v naslednjem 3-letnem programskem obdobju.

AD4 Stanje v sektorju mleka in mesa

* 1. sektorska promocija po ZPKŽP

Ga. Le Marechal je povedala, da se bosta sektorski promociji za sektor mleka in sektor mesa v obdobju 2020-2022 izvajali ločeno. S tem namenom je MKGP pripravilo ločene pravne podlage in sicer:

* objavljeni sta odredbi za vključitev posameznega sektorja v promocijo za 2020-2022
* v vladno proceduro sta bili posredovani obe uredbi, ki določata višini prispevka za sektor mleka in sektor mesa za 2020-2022
* v medresorsko uskladitev bosta kmalu poslana osnutka odredb o programih promocije za oba sektorja. Svet se je seznanil s stanjem na področju sprejemanja obeh Odredb in Uredb za sektorja mleka in mesa. Seznanil se je s stanjem glede priglasitve in sprejemanja obeh Programov promocije za sektorja mleka in mesa ter s stanjem na področju povračila stroškov certificiranja za shemo IK.
	1. specifikacija za drobnico

Predstavljeno je bilo stanje na področju specifikacije za shemo izbrana kakovost za drobnico. Vloga za potrditev specifikacije je prispela na MKGP. Sledi pregled vloge, nato postopek notifikacije, ki bi lahko trajal od 6-12 mesecev.

* 1. povračilo stroškov certificiranja

Svet se je seznanil z aktualnim stanjem na področju izvajanja podukrepa 3.1 v okviru PRP - Sheme kakovosti za kmetijske proizvode in živila. Predstavljeno je bilo dokaj uspešno črpanje PRP 2014–2020 sredstev (okoli 58 % vseh sredstev je že bilo odobrenih). Glavnina odobrenih sredstev in vlog je bila namenjena shemi IK - preko 99 % vseh odobrenih sredstev.

V letu 2020 se načrtuje vključitev sheme IK prašiči in prašičje meso med upravičene sheme kakovosti, zato je bilo predlagano, da se tudi sektorju prašičereje omogoči sofinanciranje certificiranja in ukrepov PRP in razmisli o nadaljevanju tega ukrepa tudi v prihodnji finančni perspektivi. Po mnenju MKGP je podukrep dosegel svoj namen kar zadeva podpore sektorjem pri vključevanju v shemo IK.

AD5 Razno

Sekretarka sektorskega odbora za mleko je predstavila predlog menjave članov odbora in sicer:

* GIZ mlekarstva namesto Darje Ficko predlaga Jureta Bojneca: pomočnika direktorja iz Pomurskih mlekarn
* GZS-ZKŽP namesto Mateje Klovar predlaga Tomaža Arha: Vodjo strateškega marketinga in razvoja iz Mlekarne Celeia

Svet se je seznanil in potrdil predlog menjave dveh članov sektorskega odbora za mleko in sicer: na predlog GIZ mlekarstva je namesto Darje Ficko imenoval Jureta Bojneca iz Pomurskih mlekarn, na predlog GZS-ZKŽP je namesto Mateje Klovar imenoval Tomaža Arha iz Mlekarne Celeia.

Svet se je seznanil tudi s tem, da se vinogradniki zanimajo za vstop v shemo IK. Člane je tudi zanimalo, kako potekajo aktivnosti za spremembo Zakona o promociji kmetijskih in živilskih proizvodov.

**Sklepi:**

1. Svet je sprejel dnevni red 41. seje, pregledal realizacijo sklepov 40. seje. Vsi sklepi so bili realizirani.
2. Svet se je seznanil s potekom splošne promocije EKO in IK.
3. MKGP naj pregleda sestavo ožje delovne skupine za EKO, ki sodeluje pri vsebinah za kampanjo in pozove KGZS, da dopolni sestavo skupine s svojim članom, ki pa mora biti odziven.
4. Svet se je seznanil s stanjem na področju promocije v sektorju sadja in odločitvijo sektorja sadja, da se o nadaljevanju promocije odloči šele po zaključku tega programa promocije.
5. Svet poziva sektorski odbor za sadje k ponovnemu razmisleku in odločitvi o nadaljevanju promocije tudi v naslednjem 3-letnem programskem obdobju.
6. Svet se je seznanil s stanjem na področju sprejemanja obeh Odredb in Uredb za sektorja mleka in mesa. Seznanil se je s stanjem glede priglasitve in sprejemanja obeh Programov promocije za sektorja mleka in mesa ter s stanjem na področju povračila stroškov certificiranja za shemo IK.
7. Svet se je seznanil in potrdil predlog menjave dveh članov sektorskega odbora za mleko in sicer: na predlog GIZ mlekarstva je namesto Darje Ficko imenoval Jureta Bojneca iz Pomurskih mlekarn, na predlog GZS-ZKŽP je namesto Mateje Klovar imenoval Tomaža Arha iz Mlekarne Celeia.
8. Naslednja seja sveta bo 12. marca 2020 ob 8:00 uri.

Zapisala:

mag. Štefi Videčnik,

sekretarka sveta mag. Anita Jakuš,

predsednica sveta za promocijo kmetijskih in živilskih proizvodov